DA Den Europæiske Unions Tidende CE 84/646

(2004/C 84 E/0728)

SKRIFTLIG FORESPØRGSEL P-0646/04

af Mario Mauro (PPE-DE) til Kommissionen

(26. februar 2004)

Om: Massakren i Lira i Norduganda

Lørdag den 21. februar blev mindst 220 mennesker slået ihjel i en flygtningelejr i Lira, hovedbyen i det nordugandiske distrikt. Oprørere fra den såkaldte Herrens Modstandshær (LRA) satte ild til flere hundrede hytter og skød på ubevæbnede civile. Befolkningen mener, at det ugandiske militær har et alvorligt ansvar for den manglende beskyttelse af civilbefolkningen.

Kan Kommissionen oplyse, hvad den vil gøre for at finde en løsning på situationen i Norduganda?

Kan Kommissionen oplyse, hvorledes den støtter demokratiseringen af dette land?

Hvilken strategi følger Kommissionen for at fremme den økonomiske og sociale udvikling i Uganda?

Svar afgivet på Kommissionens vegne af Poul Nielson

(30. marts 2004)

Kommissionen er ligesom andre donorer i Uganda dybt bekymret over den alarmerende humanitære situation i den nordlige del af landet, navnlig de grusomheder, der for nylig blev begået mod civile i Lira-distriktet. Donorgruppen (The Donor Group on Northern Uganda, Amnesty and Recovery from Conflict), hvis formand er lederen af Kommissionens delegation i Uganda, overbragte en erklæring til det ugandiske parlament den 27. februar 2004, hvori gruppen i de stærkest mulige vendinger fordømte LRA's angreb på Barlonyo-lejren. Ugandas regering opfordredes endnu en gang til at undersøge alle muligheder for at løse konflikten i den nordlige del af landet og at søge at skabe et klima, der vil gøre det muligt at finde en forhandlingsløsning. Gruppen fordømte også de nylige etniske sammenstød mellem Langi- og Acholifolket, som, hvis de ikke standses, kan føre til yderligere optrapning af en i forvejen dramatisk situation.

Kommissionen ønsker at understrege, at det først og fremmest er Ugandas hærs og regerings ansvar at beskytte civilbefolkningen fra de uhyrlige angreb, der udføres af the Lord's Resistance Army, samt at sikre, at militære operationer gennemføres i overensstemmelse med universelt anerkendte principper for beskyttelse af civile i krigsområder. Kommissionen mener imidlertid også, at den ugandiske regering bør erkende, at en strategi, der udelukkende er baseret på militære midler, vil have sine begrænsninger, og at regeringen derfor bør søge at finde andre midler til løsning af konflikten. Donorgruppen har givet udtryk for, at den er villig til at deltage i meningsfulde forsøg på at finde en ikke-militær løsning, og Kommissionen har ved gentagne lejligheder drøftet forskellige løsningsmodeller med præsidentens fredsgruppe samt med ledere af civilsamfundet i Acholiland. Desværre har manglen på en klar strategi fra regeringens side samt det forhold, at LRA-ledelsen ikke har talt for en forhandlingsløsning, hidtil gjort, at alle fredsbestræbelser har været frugtesløse.

Kommissionen er ikke desto mindre parat til at yde bidrag til social og økonomisk genopbygning i det nordlige Uganda, hvis og når sikkerhedssituationen giver muligheder for operationer på mellemlang sigt. I mellemtiden har Kommissionen ydet betydelig humanitær bistand til aflempning af lidelserne hos den del af befolkningen, der berøres af konflikten. Efter en parlamentsbeslutning fra 2003 (1) hvori Europa-Kommissionens Kontor for Humanitær Bistand (ECHO) anmodedes om at øge bistanden til det nordlige Uganda, firedoblede ECHO i 2003 sin samlede finansiering til 8 mio. EUR. ECHO ydede bistand til følgende antal personer inden for de nedenfor anførte områder: sundheds- og ernæringsydelser (883 000), fødevaresikkerhed (425 000), vand og sanitet (1,1 mio.), ikke-fødevaremæssig bistand (730 000) og rehabilitering af tidligere børnesoldater (1 400).

I 2004 fokuserer ECHO på sundheds- og ernæringsydelser, fødevaresikkerhed, vand og sanitet, ikke-fødevaremæssig bistand, samt beskyttelse af befolkningen (information om landminer), rehabilitering af børnesoldater og undervisning af fordrevne børn. Støtte til koordinering af humanitære operatørers aktiviteter i de berørte områder er ligeledes en prioritet.

I forbindelse med demokratiseringsprocessen i Uganda, som Kommissionen følger med opmærksomhed, nærer den visse betænkeligheder hvad angår den igangværende revision af forfatningen samt den politiske dialog mellem Ugandas regering og en gruppe oppositionspartier. Disse spørgsmål tages op inden for rammerne af den politiske dialog under artikel 8 i Cotonou-aftalen med Ugandas regering og andre relevante politiske aktører med henblik på at søge at opmuntre dem til at løse deres eksisterende udeståender ved hjælp af en gennemsigtig dialog og forhandlinger samt gennem en fri og fair valgproces.

Kommissionens strategi for økonomisk og social udvikling i Uganda er beskrevet i landestrategidokumentet for Uganda, der er udarbejdet i samarbejde mellem Ugandas regering og Kommissionen. Det er udarbejdet med henblik på bistand i sektorer, der anses for at være af afgørende betydning for landets fremtid, navnlig makroøkonomisk bistand, økonomiske reformer, transport og udvikling af landdistrikterne. Bistand inden for disse målsektorer vil blive suppleret med kapacitetsopbygning hos myndighederne og i civilsamfundet.

Med henblik på at øge donorbistandens fattigdomsbekæmpende effekt arbejder Kommissionen tæt sammen med andre donorer inden for rammerne af regeringens handlingsplan for fattigdomsbekæmpelse og moderniseringsplanen for landbruget. Endvidere vil Kommissionen bistå Uganda med at føre forhandlinger på regionalt plan i forbindelse med de økonomiske partnerskabsaftaler samt med gennemførelsen af den ledsagende handelspolitik og strukturreformer, herunder kapacitetsopbygning på det handelspolitiske område, som bl.a. vil give Uganda mulighed for at udnytte den øgede markedsadgang under de økonomiske partnerskabsaftaler samt »Alt undtagen våben«-initiativet.

(1) Europa-Parlamentets beslutning vedtaget den 3.7.2003:

(http://www3.europarl.eu.int/omk/omnsapir.so/pv2?PRG=DOCPV&APP=PV2&LAN-GUE=EN&SDOCTA=22&TXTLST=1&POS=1&Type_Doc=RESOL&TPV=DEF&DATE=030703&PrgPrev=PRG@TITRE-|APP@PV2|TYPEF@TITRE|YEAR@03|Find@ % 55 % 67 % 61 % 6e % 64 % 61|FILE@BIB-LIO03|PLAGE@1&TYPEF=TITRE&NUMB=1&DATEF=030703).